**Dôvodová správa**

1. **Všeobecná časť**

Návrh zákona, ktorým sa dopĺňa zákon Slovenskej národnej rady č. 369/1990 Zb. o obecnom zriadení v znení neskorších predpisov a ktorým sa menia a dopĺňajú niektoré zákony predkladajú na rokovanie Národnej rady Slovenskej republiky poslanci Národnej rady Slovenskej republiky Anna Zemanová, Renáta Kaščáková, Milan Laurenčík, Martin Klus a Vladimír Sloboda.

Návrh novely zákona o obecnom zriadení má za cieľ upraviť príslušné ustanovenia zákona tak, aby na rokovaniach zastupiteľstva obecných a mestských samospráv mohol vystúpiť aj poslanec zastupiteľstva príslušného samosprávneho kraja (VÚC). Rovnako sa toto pravidlo navrhuje upraviť aj na zasadnutiach zastupiteľstva mestských častí v Bratislave a Košiciach, kde sa bude môcť rokovania miestneho zastupiteľstva zúčastniť s právom udelenia slova okrem poslanca zastupiteľstva samosprávneho kraja a poslanec mestského zastupiteľstva. Súčasná právna úprava takúto situáciu neupravuje, avšak vzhľadom na vzájomnú previazanosť samosprávnych otázok sa navrhuje obligatórna povinnosť predsedajúceho obecného, resp. mestského alebo miestneho zastupiteľstva uvedeným poslancom slovo udeliť.

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná a s právom Európskej únie.

Predkladaný návrh zákona nemá vplyv na rozpočet verejnej správy; nemá negatívny vplyv na podnikateľské prostredie a zamestnanosť, nemá vplyv na informatizáciu spoločnosti a ani vplyv na životné prostredie. Zároveň predložený návrh zákona nemá negatívny sociálny vplyv, ani vplyv na hospodárenie obyvateľstva.

1. **Osobitná časť**

**K čl. I**

Účelom doplnenia ustanovenia je umožniť poslancom samosprávnych krajov zúčastniť sa s právom udelenia slova na rokovaniach obecných a mestských zastupiteľstiev tých obcí a miest, ktoré sa nachádzajú v územnom obvode daného samosprávneho kraja. Vzhľadom na ustanovenie § 24 ods. 1 zákona o obecnom zriadení sa ustanovenia o obecnom zastupiteľstve vzťahujú aj na mestské zastupiteľstvá, vrátane mestských zastupiteľstiev v Bratislave a v Košiciach.

**K čl. II a III**

Vzhľadom na špecifické postavenie miestnych zastupiteľstiev v Bratislave a v Košiciach sa v článkoch II a III sa zakotvuje analogická úprava aj v zákonoch upravujúcich postavenie miest Bratislava a Košice. Aj v prípade miestneho zastupiteľstva sa umožňuje vystúpiť s právom udelenia slova rovnakému okruhu funkcionárov, ako v prípade obecného/mestského zastupiteľstva. Navyše sa tu ešte zakotvuje oprávnenie vystúpiť na rokovaní poslancovi mestského zastupiteľstva.

**K čl. IV**

Navrhuje sa nadobudnutie účinnosti zákona na deň 1. januára 2018.